**A nők egyenlő esélyű részvételének támogatása az alulreprezentált tudományterületeken**

A nők egyenlő esélyű részvételének támogatása az alulreprezentált tudományterületeken című programunk június 15-18. között került megrendezésre, melyen 24 diáklány vett részt. A program célja a nők körében alulreprezentált tudományterületek népszerűsítése volt női előadók részvételével. A négy nap során a diákok betekintést nyertek a természettudományok világába, a kutatói és mérnöki életbe, továbbá interaktív kommunikációs és pályaválasztási előadásokon is szélesítették ismereteiket.

A program Petri László igazgató úr köszöntőjével és bevezetőjével kezdődött. Ezt követően az előadások sorát Dr. Szőke-Milinte Enikő egyetemi docens kezdte el interaktív előadásával kommunikáció és konfliktuskezelés témakörben.



A természettudományok világába Bodnár Babett egyetemi hallgató nyújtott betekintést a molekuláris bionikán keresztül, mely több szakterületet fog egybe. Egy érdekes genetikai feladatot is hozott a résztvevőknek.



Kutatói karrierútját Dióssy Kitti PhD hallgató mutatta be. Mesélt a kutatások folyamtáról, valamint arról, hogyan is érdemes kutatásba fogni.

A pályaorientáció részeként közös gondolkodásra invitálta a diákokat Virtics Bettina és egy feladat részeként 6-7 tulajdonság alapján egy 29 éves karaktert kellet megformálniuk.

A program Dr. Ferencz Orsolya űrkutatásért felelős miniszteri biztos előadásával folytatódott. Az űrkutatás magyarországi, valamint az egész világon végbemenő fejlődését és „melléktermékeit” mutatta be, a jövő szempontjából releváns kérdésekkel tűzdelve.



*…”Ezután következett az az előadás, ami számomra az egész rendezvény fénypontját jelentette. Egy űrkutatási előadást hallgathattunk meg, ahol életemben először hallottam az űrjogászok létezéséről. Nekem, akinek az érdeklődési köre a magyar, a történelem és a nyelvek mellett a fizikából áll egy valóságos főnyereménnyel ért fel az, hogy tudomást szereztem az űrjogászat létéről.”…*

Útépítő mérnöki tevékenységének szépségeiről és nehézségeiről Tanka Dorottya mesélt. Nem csak a szakmáról beszélgettek a résztvevők, hanem arról is, hogyan lehet összeegyeztetni az anyaságot, családot a karrierrel.



*„A mérnöki előadás egy önfeledt baráti beszélgetéshez hasonlított, ami még jobban segített azon, hogy jobban megismerjük ezt a területet. A hozzá kapcsolódó interaktív játékok által önmagunkat is jobban megismerhettük.”*

Moldován Szilvia egyetemi tanársegéd pályaorientációs tanácsadása is nagyon hasznosnak bizonyult a résztvevők visszajelzése szerint. A beszélgetés mellett egy egyéni fejlesztési tervet is kidolgoztak.

Végül pedig lehetőségük volt a diákoknak kérdéseket feltenni az KMTA programjaival kapcsolatban.



Pályázati azonosító: NTP-NEER-20-0027

2022. június 30.